長安書事寄薛戴
作者：李端
朝代：唐

paragraphs: 朔雁去成行，哀蟬響如昨。
時芳一憔悴，暮序何蕭索。
笑語且無聊，逢迎多約略。
三山不可見，百歲空揮霍。
故事盡爲愁，新知無復樂。
夫君又離別，而我加寂寞。
惠遠縱相尋，陶潛祗獨酌。
主人恩則厚，客子才自薄。
委曲見提攜，因循成蹇剝。
論邊書未上，招隱詩還作。
貴者已朝餐，豈能敦宿諾。
飛禽雖失樹，流水長思壑。
千里寄瓊枝，夢寐青山郭。